**Ringkollstua** (607 moh.) er ei turisthytte og et serveringssted i Nordmarka. Den ligger oppunder Ringkollen på Krokskogen, i Ringerike kommune. Dagens hytte ble bygd i 1993, men den opprinnelige Ringkollstua sto ferdig alt i 1895.

Gamle Ringkollstua
------------------

Den opprinnelige Ringkollstua, også kalt «Turisten», stod der Ringkollkapellet står i dag. Byggingen var en følge av etableringen av Hønefoss og Omegn Turistforening (nå DNT Ringerike) i 1893. Foreningen kjøpte ei seterløkke i 1894, på det stedet som gikk under navnet «Gjermundbo seter», og året etter ble den første hytta satt opp. Det offisielle navnet var «Ringkollen Turisthotell», men den fikk raskt tilnavnet «Turisten». Bygningsmassen ble bygd ut i flere omganger, og ble etter hvert både til overnattingssted og kafé. I 1948/1949 kjøpte Skiforeningen Ringkollstua.

Brann og gjenoppbygging
-----------------------

Høsten 1970 brant Ringkollstua ned til grunnen. Først i 1976 ble branntomta ryddet, og det ble etterhvert besluttet å bygge et kapell på branntomta. Ringkollkapellet ble bygd i 1982, men den nye Ringkollstua ble ikke bygd før i 1993, der den står i dag.

Dagens situasjon
----------------

Ringkollstua eies av Ringkollstua AS, hvor Ringerike kommune har alle aksjer. 

Våren 2007 varslet styret i driftsselskapet at de måtte legge ned driften, fordi det ikke var mulig å drive lønnsomt. De stengte derfor 1. juni 2007. 

For å kunne drive lønnsomt ønsket styret å bygge ut med inntil 7 nye hytter, for å kunne håndtere overnattingsgjester, og dermed andre typer arrangementer. Reguleringsplan tillot ikke en slik utbygging. Ringerike kommune sendte ut et forslag til ny reguleringsplan for Ringkollen til høring 2. mai 2007, et forslag både Buskerud fylkeskommune og Miljøverndepartementet kom med innsigelser på. Kommunestyret vedtok til tross for innsigelsene 21. juni 2007 en ny reguleringsplan for Ringkollen, der de åpnet for utbygging av Ringkollstua. Dette vedtaket leverte fylkeskommunen innsigelser på til Miljøverndepartementet, noe de fikk støtte for der i februar 2008.

Ringkollstua sto pr. februar 2008 stengt. Det ble søkt etter andre løsninger, bl.a. i samarbeid med Miljøverndepartementet, for å sikre driften videre. Miljøvernminister Erik Solheim bekreftet 15. februar 2008 at også Miljøverndepartementet ønsket at Ringkollstua ble opprettholdt som et tilbud til allmennheten.

Ringkollstua driftes i 2017 av Fossen Friluft.

Referanser
----------

1. ↑  Skauleis til fjells. Ringerikes Turistforening 1893 - 1993
2. ↑  Per Ole Rønning. «Om den gamle Ringkollstua». Øyangen vel. Besøkt 27.04.2017.
3. ↑  Elin Harstad Iversen (21.03.2007). «Må stenge Ringkollstua». Ringerikes Blad. Besøkt 26.02.2008.
4. ↑  Espen Ødegård Iversen (18.11.2006). «Ringkollstua kan bli stengt». Ringerikes Blad. Besøkt 26.02.2008.
5. ↑  «Ringkollstua kan bli stengt». Ringerike kommune. 18.11.2006. Besøkt 26.02.2008.
6. ↑  Erik Solheim (07.02.2008). «Ringerike kommune - innsigelse til reguleringsplan for Ringkollen». Regjeringen.no. Besøkt 26.02.2008.
7. ↑  Anne Gro Christensen (15.02.2008). «Håp for Ringkollstua». Ringerikes Blad. Besøkt 26.02.2008.
8. ↑  Erik Solheim (15.02.2008). «Svar på spørsmål nr. 628 om Ringkollstua». Regjeringen.no. Besøkt 26.02.2008. [*død lenke*]
9. ↑   Arkivert 27. april 2017 hos Wayback Machine. Fossen Friluft. Om Ringkollstua

Eksterne lenker
---------------

* Bilder av Ringkollen Turisthotell hos Byarkivet, Oslo kommune

|  |  |
| --- | --- |
| Oppslagsverk/autoritetsdata | Sentralt stedsnavnregister
 |